წლიური საგრანტო პროგრამა (APS) No. 001

ფინანსური საკონსულტაციო მომსახურების განვითარებისა და დანერგვის მიზნით

**გამოქვეყნების თარიღი**: 2023 წლის 4 აპრილი

**განაცხადების მიღების საბოლოო ვადა:** 2024 წლის 31 მარტი

აშშ-ის საერთაშორისო განვითარების სააგენტოს (USAID) ძლიერი სოფლის პროგრამა აცხადებს საგრანტო კონკურსს, რომელიც ხელს შეუწყობს ფინანსური ბიზნეს საკონსულტაციო მომსახურების მიმწოდებლების (FBSP) გაძლიერებას, რომლებიც მუშაობენ ან წარმომადგენლობა ჰყავთ პროგრამის სამიზნე რეგიონებში (შიდა ქართლი, მცხეთა-მთიანეთი, იმერეთი, სამეგრელო-ზემო სვანეთი და რაჭა-ლეჩხუმი და ქვემო სვანეთი). პროგრამის მიზანია ხელი შეუწყოს ფინანსური ბიზნეს საკონსულტაციო მომსახურების მომწოდებლებს, დაუკავშირდნენ ადმინისტრაციული საზღვრის მიმდებარე თემებში მოქმედ ბიზნესებს.

საგრანტო კონკურსი ცხადდება ფინანსურ ინსტიტუტებთან პარტნიორობით USAID-ის ძლიერი სოფლის პროგრამის თანაინვესტირების კატეგორიაში. ამ საგრანტო კონკურსის საშუალებით პროგრამა ჩამოაყალიბებს ბიზნეს საკონსულტაციო მომსახურების მიმწოდებლების ქსელს და გააუმჯობესებს მათ უნარებს, კონსულტაციები გაუწიონ მიკრო, მცირე და საშუალო ბიზნესებს (MSME). ამავე დროს, პროგრამა გაიზიარებს სამიზნე მუნიციპალიტეტებში საკონსულტაციო მომსახურების განვითარების საბაზრო რისკებს და ხელს შეუწყობს სამიზნე თემებში ინვესტიციების მოზიდვას.

საკონსულტაციო მომსახურების მიმწოდებლების დაფინანსებისთვის პროგრამა გამოიყენებს შედეგებზე დაფუძნებული გადახდების მოდელს და გასცემს ფიქსირებული თანხის გრანტებს ეტაპობრივი გადახდებით. ბიზნეს საკონსულტაციო მომსახურების მიმწოდებლებისთვის გადახდები გაიცემა მათ მიერ მოზიდული დაფინანსების დამადასტურებელი დოკუმენტაციის წარდგენის შემდეგ. ამ კონკურსის ფარგლებში გრანტები გაიცემა და განხორციელდება USAID-ისა და აშშ-ის მთავრობის გრანტების მართვის რეგულაციებისა და USAID-ის ძლიერი სოფლის პროგრამის გრანტების მართვის შიდა პოლიტიკის შესაბამისად.

განაცხადის წარდგენის პროცედურებისა და განაცხადის ფორმის შესახებ პოტენციური განმცხადებლებისთვის დეტალური ინფორმაციის მიწოდებისა და განაცხადების წარდგენის პროცესის ხელშეწყობის მიზნით, USAID-ის ძლიერი სოფლის პროგრამა ჩაატარებს საინფორმაციო შეხვედრებს შემდეგი განრიგით:

|  |  |  |  |
| --- | --- | --- | --- |
| მუნიციპალიტეტი | თარიღი | დრო | მისამართი |
| გორი | 24.04.2023 | 13:00 | **სასტუმრო Gori Inn-ის საკონფერენციო დარბაზი**  მის: 1. გორი, დავით გურამიშვილის ქ. #1 |
| ზუგდიდი | 26.04.2023 | 11:00 | **GITA-ს ტექნოპარკი**  მის: ქ. ზუგდიდი, ლაღიძის ქ. #1 |

პროგრამა ასევე ჩაატარებს ონლაინ საინფორმაციო სესიას 2023 წლის **2 მაისს, 13:00 საათზე.** საინფორმაციო სესიაზე დასასწრებად საჭიროა დაინტერესებულმა განმცხადებლებმა გაიარონ წინასწარი რეგისტრაცია შემდეგ ელ-ფოსტის მისამართზე: [vkhomeriki@cnfageorgia.org](mailto:vkhomeriki@cnfageorgia.org). რეგისტრაციის გავლის შემდეგ განმცხადებლები მიიღებენ ბმულს ონლაინ შეხვედრაზე დასასწრებად.

საინფორმაციო შეხვედრების დროს დაინტერესებულ პირებს საშუალება ექნებათ, მიიღონ პასუხები საგრანტო კონკურსისა და განაცხადის ფორმის შევსების შესახებ. პროგრამა პერიოდულად განიხილავს და შეაფასებს მიღებულ განაცხადებს. განმცხადებლებს, ასევე, შეუძლიათ კითხვების დასმა ელ-ფოსტის საშუალებით: [grants@cnfageorgia.org](mailto:grants@cnfageorgia.org).

საგრანტო განაცხადი შედგება შემდეგი დოკუმენტებისგან:

* დანართი A – საგრანტო განაცხადის ფორმა;
* დანართი 1: განმცხადებლის სერტიფიცირების წერილი;
* დანართი 2: ამონაწერი საჯარო რეესტრიდან ( [www.napr.gov.ge](http://www.napr.gov.ge)).

**ნაწილი I. პროგრამის აღწერა**

**IA. USAID-ის ძლიერი სოფლის პროგრამის შესახებ**

USAID-ის ძლიერი სოფლის პროგრამა (შემდგომში „პროგრამა“) წარმოადგენს USAID-ის ხუთწლიან პროგრამას, რომელსაც ახორციელებს CNFA. USAID-ის ძლიერი სოფლის პროგრამის უმთავრესი მიზანია სამიზნე თემების გაძლიერება, რათა მათ შეძლონ, ისარგებლონ ინკლუზიური და მდგრადი სოციალურ-ეკონომიკური განვითარებით, რომლის მიზანია სამიზნე თემში სამუშაო ადგილების შექმნა და შემოსავლების გაზრდა, მათ შორის, მიკრო, მცირე და საშუალო ზომის საწარმოების (MSME) შემოსავლების ზრდა, რაც მათ საშუალებას მისცემს გაუმკლავდნენ არსებულ ეკონომიკურ და სოციალურ გამოწვევებს.

პროგრამა ახორციელებს საბაზრო სისტემის მიდგომას ადმინისტრაციული საზღვრის მიმდებარე თემებში ეფექტიანი ღირებულების ჯაჭვის განვითარებისა და გაფართოების მიზნით, რომელიც ითვალისწინებს მიკრო, მცირე და საშუალო ზომის საწარმოების კონკურენტუნარიანობის გაუმჯობესებას და მხარს უჭერს ასოციაციებსა და სერვისების/ინფორმაციის/ექსტენციის მიმწოდებლებს, რათა ხელი შეუწყონ ინკლუზიური და მდგრადი საბაზრო სისტემების განვითარებას.

პროგრამა დააფინანსებს საგრანტო პროექტებს, განახორციელებს ტექნიკურ დახმარებასა და თანაინვესტირებას მიზნობრივ ღირებულებათა ჯაჭვებში გამოვლენილი პრობლემების აღმოსაფხვრელად, რაც გამოიწვევს მიკრო, მცირე და საშუალო ზომის საწარმოების პროდუქტიულობის გაზრდას, ღირებულებათა ჯაჭვების თანამშრომლობის გაძლიერებას, ბაზრებზე წვდომისა და მიკრო, მცირე და საშუალო ზომის საწარმოების, კოოპერატივების, ასოციაციებისა და მომსახურების/ინფორმაციის/ექსტენციის მომწოდებლების შესაძლებლოების გაუმჯობესებას.

**IB. საგრანტო პროგრამის აღწერა**

**საგრანტო პროგრამის მიზანი:** პროგრამის მიზანია საბაზრო სისტემის გამართულად ფუნქციონირებისთვის მნიშვნელოვანი დამხმარე ორგანიზაციების მხარდაჭერით, ხელი შეუწყოს ადმინისტრაციული სასაზღვრო ზოლის მიმდებარე თემებში ბიზნესის მდგრად განვითარებას. ბიზნესები ხშირად აწყდებიან პრობლემებს ფინანსებზე ხელმისაწვდომობის თვალსაზრისით. არსებულ და პოტენციურ საკონსულტაციო ორგანიზაციებს პროგრამა დაეხმარება, გააფართოონ საქმიანობა პროგრამის სამიზნე რეგიონებში, იმუშავონ ადგილობრივ ბიზნესებთან, რათა გააუმჯობესონ მათი ხელმისაწვდომობა მათ საქმიანობაზე მორგებულ დაფინანსების საშუალებებზე. საგრანტო კონკურსის მიზანია, როგორც ინვესტიციების მოზიდვა პროგრამის სამიზნე თემებში, აგრეთვე, აღნიშნული მიმართულებით საკონსულტაციო მომსახურების გაძლიერება. გრძელვადიან პერსპექტივაში კი პროგრამა ხელს შეუწყობს ფინანსური ინსტიტუტების მიერ შეფასების არატრადიციული მიდგომების გამოყენებას ბიზნესის შეფასების პროცესში.

**პროგრამის კონტექსტი:** USAID-ის ძლიერი სოფლის პროგრამამ გამოავლინა მიკრო, მცირე და საშუალო ბიზნესების შესაძლებლობების გაძლიერების საჭიროება, რათა მათ შეძლონ დამატებითი ფინანსური რესურსების მოძიება. მეწარმისთვის მნიშვნელოვანია, ფლობდეს ინფორმაციას ბაზარზე არსებული ფინანსური ინსტრუმენტების შესახებ. მან უნდა იცოდეს, როგორ მოიძიოს დაფინანსების სხვადასხვა საშუალებები, დაამყაროს კომუნიკაცია კომერციულ ბანკთან, მიკროსაფინანსო ორგანიზაციებთან, საგრანტო და სხვა პროგრამებთან. აგრეთვე, მნიშვნელოვანია იცოდეს რა დოკუმენტები თუ ჩანაწერები სჭირდება მას ფინანსურ ინსტიტუტებთან ურთიერთობის პროცესში. ბიზნესები ძირითადად ამჯობინებენ შეინარჩუნონ ურთიერთობა კონკრეტულ ფინანსურ ინსტიტუტთან თუ მათ საკრედიტო ექსპერტთან, მიუხედავად იმისა, რომ ბაზარზე შესაძლოა არსებობდეს სხვა, მათ ბიზნეს საქმიანობაზე მეტად მორგებული პროდუქტი თუ შეთავაზება.

ზემოაღნიშნულის გათვალისწინებით, საგრანტო პროგრამის ფარგლებში შეიქმნება ფინანსური ბიზნეს საკონსულტაციო მომსახურების ქსელი, რომელსაც ექნება კომპეტენცია და სრულყოფილი ინფორმაცია საქართველოში ფინანსური ბაზრის და არსებული ფინანსური ინსტრუმენტების შესახებ. ამ ეტაპზე, არსებული საკონსულტაციო ორგანიზაციები ნაკლებად თანამშრომლობენ ფინანსურ ინსტიტუტებთან და არ აქვთ დეტალური ინფორმაცია ბიზნეს საქმიანობის დაფინანსების სხვადასხვა ინსტრუმენტების შესახებ. შედეგად, ბიზნესები ძირითადად ეყრდნობიან კონკრეტული ფინანსური ინსტიტუტის საკრედიტო ექსპერტებს, რომლებიც მოქმედებენ თავიანთი ინტერესების თუ არსებული პროდუქტების გათვალისწინებით.

პროგრამის მიზანია ხელი შეუწყოს ფინანსური ბიზნეს საკონსულტაციო მომსახურების ქსელის განვითარებას, რომელიც შეძლებს ბიზნესებისთვის კონსულტაციების გაწევას სტრატეგიული დაგეგმარების და ფინანსური ანალიზის მიმართულებით. იქიდან გამომდინარე, რომ რეგიონებში არ არის ხელმისაწვდომი მსგავსი საკონსულტაციო მომსახურება, პროგრამა ჩაატარებს ტრენინგებს სხვადასხვა მიმართულებით, საგრანტო პროგრამაში ჩართული საკონსულტაციო კომპანიებისთვის. ტრენინგები ჩატარდება ფინანსური ანალიზის, საქართველოში არსებული სასესხო თუ საგრანტო პროგრამების დეტალურად გაცნობის და ბიზნესებთან კომუნიკაციის მიმართულებით. სატრენინგო პროგრამების ჩატარების შემდეგ, საკონსულტაციო კომპანიები შეძლებენ იმუშავონ ბიზნესებთან და დაეხმარონ მათ ბიზნესის ზრდისა და განვითარებისთვის საჭირო ფინანსური რესურსების მოძიებაში.

პროგრამა ხელს შეუწყობს საკონსულტაციო ორგანიზაციებს, რომლებიც იმუშავებენ ადმინისტრაციული საზღვრის მიმდებარე თემებში არსებულ ბიზნესებთან, შეარჩევენ მათ ბიზნეს საქმიანობაზე მორგებულ ფინანსურ ინსტრუმენტს და განვითარდებიან, როგორც ფინანსური ბიზნეს საკონსულტაციო მომსახურების მიმწოდებლები რომელიმე შემდეგი მიმართულებით/მიმართულებებით:

* ბიზნესების ფინანსური ანალიზი და კრედიტუნარიანობის შეფასება;
* ინვესტიციების საჭიროების შეფასება და ბიზნეს გეგმის მომზადება;
* ბიზნეს იდეიდან გამომდინარე, ფინანსური ანალიზის ჩატარება და სხვადასხვა სცენარების შედგენა;
* ბიზნესის დახმარება, წარადგინოს ბიზნეს/საინვესტიციო გეგმა ინვესტორთან თუ ფინანსურ ინსტიტუთან;
* კონკრეტული ბიზნესის სპეციფიკის და საჭიროების გათვალისწინებით, შესაბამისი ფინანსური ინსტიტუტის შერჩევა;
* კონკრეტული ბიზნესის სპეციფიკის გათვალისწინებით, შესაფერისი ფინანსური ინსტრუმენტის შერჩევა, რომელიც დამატებით სარგებელს მოუტანს ბიზნესს. მაგ.: ქეშბექი, სხვადასხვა საგარანტიო მექანიზმები და ა.შ.;
* სახელმწიფო თუ სხვა პროგრამაში ჩართვის მიმართულებით მომსახურება.

**გეოგრაფიული არეალი:** პროგრამის მიზანია შეარჩიოს ის ბიზნეს საკონსულტაციო ორგანიზაციები, რომლებიც საქმიანობენ ან ჰყავთ წარმომადგენლობა პროგრამის სამიზნე რეგიონებში (შიდა ქართლი, მცხეთა-მთიანეთი, სამეგრელო-ზემო სვანეთი, რაჭა-ლეჩხუმი და ქვემო სვანეთი). ასევე, შესაძლებელია დაფინანსება მოიპოვოს სხვა რეგიონებში არსებულმა საკონსულტაციო ორგანიზაციებმა, თუმცა, საგრანტო კონკურსის ფარგლებში დაფინანსდება მხოლოდ პროგრამის სამიზნე მუნიციპალიტეტებში განხორციელებული საქმიანობა.

|  |  |  |
| --- | --- | --- |
| **რეგიონი** | **მუნიციპალიტეტი** | **თემი** |
| შიდა ქართლი | კასპი | დოესი, კოდისწყარო, ქვემო ჭალა, ლამისყანა, მეტეხი, ოკამი, სამთავისი |
| გორი | ახალუბანი, ბერბუკი, დიცი, ძევერა, კარალეთი, ქვახვრელი, მეჯვრისხევი, მერეთი, ნიქოზი, შავშვები, შინდისი, ტირძინისი, ტყვიავი, ვარიანი, ზეღდულეთი |
| ქარელი | აბისი, აგარა (დაბა), ავლევი, ბრეძი, ბრეტა, დირბი (სოფელი), დვანი, გიგანტი, მოხისი, ფცა |
| ხაშური | ალი, ფლევი, წაღვლი |
| მცხეთა-მთიანეთი | ყაზბეგი | გუდაური, კობი |
| დუშეთი | ანანური, ბაზალეთი, ჭართალი,ჭონქაძე, გრემისხევი, გუდამაყარი, ქვეშეთი, მჭადიჯვარი, ფასანაური (დაბა) |
| იმერეთი | საჩხერე | არგვეთი, ჭალა, ჭალოვანი, ჩიხა |
| რაჭა-ლეჩხუმი და ქვემო სვანეთი | ონი | გლოლა (სოფელი), ღარი, გომი, პიპილეთი, შეუბანი, წედისი, ცხმორი, უწერა |
| სამეგრელო და ზემო სვანეთი | ზუგდიდი | ახალი აბასთუმანი (სოფ.), ახალკახათი (სოფ.), ახალსოფელი, ანაკლია, ჭითაწყარი (სოფ.), ჭკადუაში (სოფ.), ჩხორია, დარჩელი, დიდი ნეძი, ერგეტა, განარიჯიის მუხური (სოფ.), ინგირი  კახათი (სოფ.), კოკი, კორცხელი, ოდიში, ოქტომბერი, ორსანტია, ორულუ, რიყე (სოფელი), რუხი, შამგონა (სოფელი), ცაიში, ზუგდიდი (ქალაქი) |
| წალენჯიხა | ჭკვალერი, ეწერი, ჯვარი (ქალაქი), ლია,  მუჟავა, ფახულანი, საჩინო, წალენჯიხა (ქალაქი) |
| მესტია | ჭუბერი, ხაიში |

**ინფორმაცია გრანტის შესახებ:** საგრანტო თანხის მაქსიმალური ოდენობა, ექვსი თვის პერიოდისთვის, შეადგენს 10,000 დოლარს. განმცხადებელმა უნდა წარმოადგინოს ექვსთვიანი საპროგნოზო გეგმა. ექვსი თვის შემდეგ ან მანამდე, პროგრამა შეაფასებს განმცხადებლის მიერ წარმოდგენილი გეგმის შესრულების მიმდინარეობას და საჭიროების შემთხვევაში, მიიღებს გადაწყვეტილებას საგრანტო თანხის გაზრდის, სხვა ცვლილებების თუ საგრანტო პროექტის შეწყვეტის შესახებ.

ამ საგრანტო კონკურსისთვის, პროგრამა გამოიყენებს ფიქსირებული თანხის საგრანტო მექანიზმს, სადაც გრანტის თანხის გაცემა პირდაპირ იქნება დაკავშირებული კონკრეტული შედეგის მიღწევასთან. საგრანტო თანხის განსაზღვრული ნაწილი გაიცემა მას შემდეგ, რაც საკონსულტაციო ორგანიზაცია სამიზნე თემში განთავსებული ბიზნესისთვის მოიზიდავს დაფინანსებას. თანხის მისაღებად საკონსულტაციო ორგანიზაციამ უნდა წარმოადგინოს შედეგების შესრულების ცხრილი და დამადასტურებელი დოკუმენტაცია. შედეგები და შესაბამისი გადახდები განსხვავებული იქნება სხვადასხვა საკონსულტაციო ორგანიზაციებისთვის და დამოკიდებული იქნება მათ მიერ მოზიდული ფინანსური პროდუქტის ტიპზე და თანხის ოდენობაზე. პროგრამის მიერ ასანაზღაურებელი თანხის ოდენობა დამოკიდებულია თითოეული დამტკიცებული სესხის მოცულობაზე და არა მთლიან პორტფელზე. საგრანტო დაფინანსების დასაანგარიშებლად გრანტის მიმღებმა უნდა გამოიყენოს შემდეგი სტრუქტურა:

| **მიღწეული შედეგი/**ფინანსური ინსტრუმენტი (სესხი, გრანტი) | **წარმოსადგენი დამადასტურებელი დოკუმენტაცია** | **სესხის მოცულობა (ლარი)** | **პროგრამის მიერ ასანაზღაურებელი თანხის ოდენობა თითოეული გაცემული სესხისთვის/სხვა პროდუქტისთვის**  **(ლარი)** |
| --- | --- | --- | --- |
| **საბანკო პროდუქტი** | | | |
| კომერციული ბიზნეს სესხი | დამადასტურებელი დოკუმენტი საფინანსო ინსტიტუტიდან | 10,000 - 50,000 | 500 |
| 50,001 – 150,000 | 1,000 |
| 150,001 – 600,000 | 1,500 |
| 600,001 – 1,500,000 | 2,000 |
| 1,500,000 მეტი | 3,000 |
| შეღავათიანი აგრო სესხი | დამადასტურებელი დოკუმენტი საფინანსო ინსტიტუტიდან | 10,000 - 50,000 | 700 |
| 50,001 – 150,000 | 1,500 |
| 150,001 – 600,000 | 2,000 |
| 600,001 – 1,500,000 | 2,500 |
| სსიპ. „აწარმოე საქართველოში“-ს მიერ სუბსიდირებული სესხი, ბიზნეს უნივერსალის პროგრამის ფარგლებში | დამადასტურებელი დოკუმენტი საფინანსო ინსტიტუტიდან | Up to 50,000 | 700 |
| 50,001 – 150,000 | 1,500 |
| 150,001 – 600,000 | 2,000 |
| 600,001 – 1,500,000 | 2,500 |
| ბიზნეს სესხი ქეშბექით (EU და EBRD-ის პროექტის ფარგლებში | დამადასტურებელი დოკუმენტი საფინანსო ინსტიტუტიდან | აღჭურვილობის განახლება 300,000 ევრომდე; | 3,000 |
| 3 მილიონ ევრომდე სხვადასხვა სახის ბიზნესის დაფინანსება;  მარტივი მიდგომა 300,000 ევრომდე ინვესტიციებისთვის  სანიტარული და  ფიტოსანიტარული ან სურსათის უვნებლობის ტექნიკური რეგლამენტებისა და სტანდარტების გაუმჯობესების მიზნით | 5,000 |
|  | 3,000 |
| სესხი DFC საგარანტიო მექანიზმის ფარგლებში | დამადასტურებელი დოკუმენტი საფინანსო ინსტიტუტიდან | 10,000 - 50,000 | 770 |
| 50,001 – 150,000 | 1,650 |
| 150,001 – 600,000 | 2,200 |
| 600,001 – 1,500,000 | 2,750 |
| 1,500,000 - ზე მეტი | 3,300 |
| ქალების და/ან ახალგაზრდების (29 წლამდე) მფლობელობაში ან/და მმართველობაში არსებული ბიზნესისთვის სესხი | დამადასტურებელი დოკუმენტი საფინანსო ინსტიტუტიდან; ორგანიზაციის რეგისტრაციის დოკუმენტი | 10,000 - 50,000 | 770 |
| 50,001 – 150,000 | 1,650 |
| 150,001 – 600,000 | 2,200 |
| 600,001 – 1,500,000 | 2,750 |
| 1,500,000 - ზე მეტი | 3,300 |
| სტარტაპ სესხი არასასესხო სარგებელთან ერთად | დამადასტურებელი დოკუმენტი საფინანსო ინსტიტუტიდან; ორგანიზაციის რეგისტრაციის დოკუმენტი | 10,000 - 50,000 | 770 |
| 50,001 – 150,000 | 1,650 |
| 150,001 – 600,000 | 2,200 |
| 600,001 – 1,500,000 | 2,750 |
| 1,500,000 - ზე მეტი | 3,300 |
| **სახელმწიფო პროგრამები** | | | |
| გადამამუშავებელი და შემნახველი საწარმოების თანადაფინანსების პროექტი | სოფლის განვითარების სააგენტოს დასტური | გრანტი გადამამუშავებელი საწარმოსთვის | 5,000 |
| გრანტი შემნახველი საწარმოსთვის | 3,000 |
| საპილოტე რეგიონების ინტეგრირებული განვითარების პროგრამა | სესხი ქეშბექით | 5,000 |
| **ინვესტიციები** | | | |
| ანგელოზ ინვესტორთა ქსელი | დამადასტურებელი დოკუმენტი საფინანსო ინსტიტუტიდან | 10,000 - 100,000 | 1,500 |
| 100,000 - ზე მეტი | 2,000 |
| ინვესტიციები საწესდებო კაპიტალში | SEAF, Gazelle finance, ვენჩურული ფონდები | 3,000 |

**IC. უფლებამოსილება და მარეგულირებელი დებულებები**

USAID-ის ძლიერი სოფლის პროგრამის გრანტები გაიცემა აშშ-ის საერთაშორისო ურთიერთობების აქტისა და USAID-ის წინასწარი განკარგულების სისტემის (ADS) 303-ე თავის, „გრანტები და თანამშრომლობის ხელშეკრულებები არასამთავრობო ორგანიზაციებისთვის“, თანახმად. USAID-ის ძლიერი სოფლის პროგრამის მიერ გრანტების ადმინისტრირება მოხდება USAID-ის სავალდებულო სტანდარტული დებულებების, ასევე, USAID-ის ძლიერი სოფლის პროგრამის საგრანტო პროცედურების შესაბამისად. USAID-ის ძლიერი სოფლის პროგრამა ვალდებულია, უზრუნველყოს გრანტის მიმღები ყველა განმცხადებლის შესაბამისობა ამ რეგულაციების მოთხოვნებთნ. USAID იტოვებს უფლებას, ნებისმიერ დროს, მთლიანად ან ნაწილობრივ, შეწყვიტოს USAID-ის ძლიერი სოფლის პროგრამის გრანტების გაცემის უფლებამოსილებები ან ნებისმიერი მიმდინარე გრანტი.

**ნაწილი II. უფლებამოსილება**

**IIA. უფლებამოსილი პირები**

განმცხადებელი, რომლებიც წარადგენს განაცხადს მიმდინარე წლიური საგრანტო კონკურსის (APS) ფარგლებში, უნდა იყოს საქართველოში ოფიციალურად რეგისტრირებული იურიდიული ან გადასახადის გადამხდელად დარეგისტრირებული ფიზიკური პირი, რომელიც ჩართულია სათემო აქტივობებში და საგრანტო რესურსების მიღების წინაპირობის სახით უნდა წარმოადგინოს სარეგისტრაციო დოკუმენტი. ორგანიზაცია ოფიციალურად რეგისტრირებული უნდა იყოს განაცხადის წარდგენამდე.

**IIB. დამატებითი საკვალიფიკაციო მოთხოვნები**

გრანტის მისაღებად, განმცხადებელი უნდა აკმაყოფილებდეს შემდეგ პირობებს:

* უნდა აჩვენოს, რომ გრანტით მიღებული სარგებელი დადებით გავლენას მოახდენს ადმინისტრაციული საზღვრის მიმდებარე თემების სამიზნე ჯგუფებზე;
* განმცხადებელი უნდა იყოს საქართველოში ოფიციალურად რეგისტრირებული ფიზიკური ან იურიდიული პირი;
* უცხო ქვეყნის იურიდიულ პირებზე საგრანტო დაფინანსება არ გაიცემა;
* განმცხადებელი ვალდებულია, დაიცვას ბიზნესის ეთიკის უმაღლესი სტანდარტები, მათ შორის, საქმიანი ოპერაციებისა და აღრიცხვიანობის გამჭვირვალობა;
* ინფორმირებული იყოს ყველა მოქმედი გადასახადისა და სხვა სამართლებრივი ვალდებულებების შესახებ;
* განახორციელოს საქართველოს საბუღალტრო აღრიცხვის სტანდარტები. გრანტის ყველა მიმღები მზად უნდა იყოს დამოუკიდებელი ფინანსური მიმოხილვის ან აუდიტის ჩასატარებლად, მოთხოვნისამებრ;
* იყოს უფლებამოსილი, მიიღოს აშშ მთავრობის მიერ გამოყოფილი თანხა და არ იყოს აკრძალული, შეჩერებული ან მასზე არ იყოს შემოთავაზებული ასეთი შეზღუდვა აშშ-ის რომელიმე სკრინინგის მონაცემთა ბაზაში;
* შეფასების ეტაპზე დააგროვოს მინიმუმ 70 ქულა, რათა დაექვემდებაროს შემდგომ განხილვას;
* წარმატებით გადალახოს ადგილზე ვიზიტისა და გრანტის გაცემის წინასწარი შეფასების ეტაპები;
* წარადგინოს ყველა სავალდებულო დოკუმენტი საგრანტო კონკურსის ვადის ამოწურვამდე.

**IIIC. არაუფლებამოსილი განმცხადებლები, საქმიანობები და დაუშვებელი ხარჯები**

* საჯარო დაწესებულებები (მათ შორის, არასამეწარმეო, არაკომერციული იურიდიული პირები, რომლებიც ექვემდებარებიან სამთავრობო უწყებებს)
* ორგანიზაცია, რომლის რომელიმე თანამშრომლის ოჯახის წევრი (მეუღლე, შვილი, მშობელი, და ან ძმა) არის CNFA–ის ან USAID–ის თანამშრომელი;
* ორგანიზაციები ან მათი წევრები, რომლებიც ეწევიან ადამიანთა ტრეფიკინგთან დაკავშირებულ ნებისმიერ საქმიანობას;
* რელიგიური ორგანიზაციები, რომელთაც აქვთ დისკრიმინაციული და რელიგიური მიზნები და სურთ გრანტის გამოყენება ამ დანიშნულებით;
* ორგანიზაციები ან მათი წევრები, რომლებიც რაიმე სახით თანამშრომლობენ ან აწვდიან რესურსებს ტერორიზმთან ასოცირებულ პირებს ან ორგანიზაციებს;
* ორგანიზაციები, რომელთა საქმიანობა არის აკრძალული, შეჩერებული ან სხვა სახით არ არის უფლებამოსილი, მიიღოს აშშ-ის მთავრობის მიერ გამოყოფილი თანხა.

დაუშვებელია საგრანტო თანხების გამოყენება შემდეგი მიზნებისთვის:

* კერძო და საზეიმო ღონისძიებების, წვეულებების და წარმომადგენლობითი ხარჯები;
* ისეთი აკრძალული საქონლის შესყიდვა USAID-ის ძლიერი სოფლის პროგრამის მხრიდან წინასწარი დადასტურების გარეშე, როგორებიცაა სასოფლო-სამეურნეო მასალები, საავტომობილო საშუალებები, ფარმაცევტული საშუალებები, პესტიციდები, მეორადი დანადგარები ან სასუქები. აღნიშნული საქონლის შესყიდვა საჭიროებს დამატებით ნებართვას USAID-ისგან, რომელიც შესყიდვამდე უნდა იყოს მიღებული. როგორც წესი, განმცხადებელმა არ უნდა მოითხოვოს დაფინანსება ზემოთ აღნიშნული საქონელის შესყიდვისთვის, გარდა იმ შემთხვევისა, თუ საქონელი აუცილებელია გრანტის მიზნების განსახორციელებლად;
* USAID-ის დებულებების შესაბამისად, აკრძალული საქონლის შესყიდვა, რაც მოიცავს (მაგრამ არ შემოიფარგლება) შემდეგს: პოლიციისა და სამართალდამცავი ორგანოების აღჭურვილობა, აბორტებისთვის განკუთვნილი ხელსაწყოები და მომსახურება, ამინდზე ხელოვნური ზემოქმედების მოწყობილობები, ფუფუნების საგნები და აზარტული თამაშების აპარატურა;
* ნებისმიერი შესყიდვა ან საქმიანობა, რომელიც USAID-ის სოფლის მეურნეობის პროგრამის დასკვნით არ შეესაბამება საგრანტო მიზნებს, რაც გულისხმობს გრანტის მიმღები ორგანიზაციის ხარჯებს, რომლებიც არ არის პირდაპირ დაკავშირებული შემოთავაზებული პროექტის განხორციელებასთან;
* სამშენებლო სამუშაოები
* წინა ვალდებულებები და/ან დაუფარავი ვალები;
* ჯარიმების და/ან საურავების გადახდა;
* ფულადი შემოწირულობები;
* არაპირდაპირი ხარჯები, რომელიც მოიცავს (მაგრამ არ შემოიფარგლება) ზედნადებ ხარჯებს და დამატებით ანაზღაურებას;
* სხვა არანებადართული ხარჯები, რომლებიც განსაზღვრულია ხარჯების პრინციპებში, 2 CFR 200-ის E ქვეპუნქტი.

**III ნაწილი. ინფორმაცია განაცხადის წარდგენის შესახებ**

**III.A ინფორმაცია განმცხადებლის შკითხვებთან დაკავშირებით**

ამ საგრანტო კონკურსთან დაკავშირებული ნებისმიერი შეკითხვის დასმა შესაძლებელია პროგრამის ელექტრონული ფოსტის მისამართზე: [grants@cnfageorgia.org](mailto:grants@cnfageorgia.org).

კითხვები წარმოდგენილი უნდა იყოს მხოლოდ წერილობით, სატელეფონო ზარების საშუალებით დასმული შეკითხვები არ განიხილება. პროგრამის თანამშრომლებისგან ან ნებისმიერი სხვა პირისგან მიღებული სიტყვიერი ინფორმაცია არ ჩაითვლება ოფიციალურ პასუხად.

**III.B განაცხადის წარდგენის მოთხოვნები**

საგრანტო განაცხადები წარდგენილი უნდა იქნას *მხოლოდ*დანართ A-ში მოცემული ფორმატის შესაბამისად. პერიოდულად განიხილება მიღებული განცხადებები და გაიცემა შესაბამისი საგრანტო დაფინანსება. მიღებული განაცხადების განხილვა მოხდება შემდეგი გრაფიკის შესაბამისად:

* 2023 წლის 15 მაისი
* 2023 წლის 30 ივნისი
* 2023 წლის 15 აგვისტო
* 2023 წლის 29 სექტემბერი
* 2023 წლის 15 ნოემბერი
* 2024 წლის 31 იანვარი
* 2024 წლის 29 მარტი

განაცხადები (ყველა დანართისა და დამხმარე დოკუმენტაციის ჩათვლით) წარმოდგენილი უნდა იყოს **მხოლოდ ელექტრონული ფორმით.** ელექტრონული განაცხადები უნდა გაეგზავნოს USAID-ის ძლიერი სოფლის პროგრამის გრანტების მენეჯერს შემდეგი ელ. ფოსტის მისამართზე: [**grants@cnfageorgia.org**](mailto:grants@cnfageorgia.org). წერილის სათაურის ველში მითითებული უნდა იყოს **APS 001 და განმცხადებელი ორგანიზაციის დასახელება**. განაცხადები მიიღება მხოლოდ იმ შემთხვევაში, თუ ინფორმაცია წარმოდგენილია **დანართი A** განსაზღვრული ფორმატით. საგრანტო განაცხადის პაკეტი უნდა მოიცავდეს შემდეგ დოკუმენტებს:

* საგრანტო განაცხადის ფორმა (დანართი A)
* დანართი 1: განმცხადებლის სერტიფიცირების წერილი
* დანართი 2: ამონაწერი საჯარო რეესტრიდან ( [www.napr.gov.ge](http://www.napr.gov.ge)).

გთხოვთ, მიუთითოთ საგრანტო კონკურსის APS ნომერი ამ საგრანტო კონკურსთან დაკავშირებულ ნებისმიერ მიმოწერაში. მითითებული დროისა და თარიღის შემდეგ მიღებული განაცხადები ჩაითვლება დაგვიანებულად და მათი განხილვა მხოლოდ USAID-ის ძლიერი სოფლის პროგრამის დისკრეციული უფლებაა. განმცხადებლებმა მკაცრად უნდა დაიცვან საგრანტო კონკურსის ვადები.

**ნაწილი IV. ინფორმაცია შეფასების, შერჩევისა და გრანტის გაცემის შესახებ**

საგრანტო კონკურსში წარმოდგენილი ყველა განაცხადი შეფასდება შემდეგი კრიტერიუმებით:

|  |  |
| --- | --- |
| **კრიტერიუმი/აღწერა** | **ქულა** |
| **მომსახურების აღწერა და მეთოდოლოგია** | **40** |
| განმცხადებელს ნათლად უნდა ესმოდეს შესასრულებელი სამუშაო, რომელსაც ითვალისწინებს საგრანტო დაფინანსება. განაცხადში აღწერილია მეთოდოლოგია და პროცესი თუ როგორ განავითარებს ბიზნესს ადმინისტრაციული საზღვრის მიმდებარე სოფლებში:   * განაცხადში წარმოდგენილი ბაზრის ანალიზი რეალისტურია და ასახავს პროგრამის სამიზნე არეალში ბიზნეს გარემოს. * განმცხადებელს აქვს სათანადო ცოდნა მიკრო, მცირე და საშუალო ბიზნესებისთვის რეგიონებში და პროგრამის სამიზნე თემებში არსებული ფინანსური რესურსების შესახებ. * განცხადებაში წარმოდგენილი საქმიანობები მნიშვნელოვანია და გაზრდის ფინანსებზე ხელმისაწვდომობას. * განმცხადებელს წარმოდგენილი აქვს დეტალური გეგმა თუ როგორ შეარჩევს ბიზნესებს და როგორ ითანამშრომლებს ფინანსურ ინსტიტუტებთან.   პროგრამის მიზანია შეარჩიოს ისეთი განმცხადებლები, რომლებსაც აქვთ მკაფიო გეგმა თუ როგორ დაეხმარებიან ბიზნესებს მოიძიონ დაფინანსება ბიზნესის განვითარებისთვის და გაფართოებისთვის. |  |
| **გამოცდილება და კვალიფიკაცია** | **40** |
| * განმცხადებელს აქვს შესაძლებლობა განახორციელოს დაგეგმილი საქმიანობები. ასევე აქვს გამოცდილება ან/და ცოდნა ბიზნესების შესახებ სამიზნე მუნიციპალიტეტებში. * გუნდს აქვს სათანადო გამოცდილება და კვალიფიკაცია. გამოცდილება მოიცავს ადგილობრივ ბიზნესებთან თანამშრომლობას, ბიზნესის/ფინანსების მართვას. სასურველია საკრედიტო ექსპერტის ან ბუღალტრის გამოცდილება. |  |
| **პროექტის გავლენა და მდგრადობა** | **20** |
| * განმცხადებელს აქვს მკაფიო ხედვა და რეალისტური გეგმა როგორ გააგრძელებს საქმიანობას საგრანტო პერიოდის გასვლის შემდეგ. * განმცხადებლის მიერ წარმოდგენილი ბიზნეს მოდელი (გადახდების სტრუქტურა, ვინ გადაიხდის და ა.შ) რეალისტურია და უზრუნველყობს საქმიანობის მდგრადობას. |  |
| **სულ:** | **100** |

განაცხადების წარდგენის შემდეგ, USAID-ის ძლიერი სოფლის პროგრამის გრანტების შერჩევის კომიტეტის წევრები შეაფასებენ განაცხადებს ზემოთ აღნიშნული შერჩევის კრიტერიუმების შესაბამისად. შემდგომ განხილვას ექვემდებარება მხოლოდ ის განაცხადები, რომლებმაც შეფასების შედეგად დააგროვეს არანაკლებ 70 ქულისა. განმცხადებლებს წერილობით ეცნობებათ იმის შესახებ, განაცხადმა წარმატებით გადალახა თუ არა პირველი შესარჩევი ეტაპი.

შეფასების ეტაპის წარმატებით გადალახვის შემდეგ, USAID-ის ძლიერი სოფლის პროგრამა დაუკავშირდება განმცხადებელს, რათა მოხდეს განაცხადის შემდგომი განხილვა. მიუხედავად ამისა, განაცხადის შერჩევა შემდგომი განხილვისთვის არ ნიშნავს, რომ აუცილებლად მოხდება პროექტის დაფინანსება. ეს გადაწყვეტილება ნიშნავს, რომ ამის შემდეგ განმცხადებელთან ერთობლივი მუშაობის შედეგად უნდა მოხდეს ეფექტიანი საგრანტო პროექტის შემუშავება. თუ განხილვის შემდეგ ეტაპზე არ მოხდება ეფექტიანი საგრანტო პროექტის იდენტიფიცირება და ჩამოყალიბება, USAID-ის ძლიერი სოფლის პროგრამა აცნობებს განმცხადებელს, რომ იგი აღარ არის დაინტერესებული ამ საგრანტო პროექტზე მუშაობით. ასევე, თუ პროექტზე შემდგომი მუშაობის შედეგად ჩამოყალიბდება პროექტის საინტერესო კონცეფცია, USAID-ის ძლიერი სოფლის პროგრამა აცნობებს განმცხადებელს ამ გადაწყვეტილების შესახებ

განმცხადებლებს, რომლებიც წარმატებით გადალახავენ განხილვის პირველ ეტაპს, ადგილზე ეწვევიან USAID-ის ძლიერი სოფლის პროგრამის თანამშრომლები, პროექტის ადმინისტრაციული და ფინანსური დეტალების განხილვისა და გარემოსდაცვითი შეფასების მიზნით. თუ ამ შეხვედრის შედეგად არ აღმოჩნდება რაიმე მნიშვნელოვანი ხარვეზი, USAID-ის ძლიერი სოფლის პროგრამა გასცემს აუცილებელ ინსტრუქციებს, ტექნიკურ მოთხოვნებს და განმცხადებელს მიაწვდის ინფორმაციას შემდგომი ნაბიჯების შესახებ.

USAID-ის ძლიერი სოფლის პროგრამა გეგმავს, გასცეს ფიქსირებული თანხის ან გამარტივებული გრანტები კვალიფიციურ განმცხადებლებზე, თუმცა, USAID-ის ძლიერი სოფლის პროგრამის შეფასების, ადგილზე ვიზიტის ან გრანტის გაცემის წინასწარი შეფასების ეტაპზე, USAID-ის ძლიერი სოფლის პროგრამამ შესაძლებელია მიიღოს გადაწყვეტილება სხვა სახის საგრანტო მექანიზმის გამოყენების შესახებ, იმ განმცხადებლების შემთხვევაში, რომელთაც ნაკლები ორგანიზაციული შესაძლებლობა და გამოცდილება აქვთ.

**V ნაწილი. პირობები**

განმცხადებელი უნდა აცნობიერებდეს, რომ განაცხადის წარდგენა არ იძლევა გრანტის მოპოვების გარანტიას; ასევე, USAID-ის ძლიერი სოფლის პროგრამა არ ანაზღაურებს განაცხადის მომზადებასთან დაკავშირებულ ხარჯებს. USAID-ის ძლიერი სოფლის პროგრამა იტოვებს უფლებას, მიიღოს ან უარყოს განაცხადი, აგრეთვე, გადახედოს, ან შეცვალოს განაცხადში მითითებული პირობები. განმცხადებელი უნდა აცნობიერებდეს, რომ ამ საგრანტო კონკურსის ფარგლებში USAID არ წარმოადგენს მხარეს და ნებისმიერი კომუნიკაცია უნდა განახორციელოს USAID-ის ძლიერი სოფლის პროგრამასთან და არა თავად USAID-თან. გადაწყვეტილებას განაცხადის დაფინანსების შესახებ აპლიკანტი მიიღებს წერილობით.